Kommissionens forordning (EF) nr. 1162/2002

af 28. juni 2002

om ændring af forordning (EØF) nr. 94/92 om nærmere regler for indførsel fra tredjelande som omhandlet i Rådets forordning (EØF) nr. 2092/91

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 473/2002(2), særlig artikel 11, stk. 1, og

ud fra følgende betragtninger:

(1) Listen over tredjelande, som visse landbrugsprodukter, der er produceret efter den økologiske produktionsmetode, skal have oprindelse i for at kunne markedsføres i EF, jf. artikel 11, stk. 1, i forordning (EØF) nr. 2092/91, er anført i bilaget til Kommissionens forordning (EØF) nr. 94/92(3), senest ændret ved forordning (EF) nr. 2589/2001(4). Listen blev udarbejdet efter artikel 11, stk. 2, i forordning (EØF) nr. 2092/91.

(2) New Zealand har forelagt Kommissionen en anmodning om at blive optaget på listen som omhandlet i artikel 11, stk. 1, i forordning (EØF) nr. 2092/91. Landets myndigheder har fremlagt de oplysninger, der kræves i artikel 2, stk. 2, i forordning (EØF) nr. 94/92.

(3) På grundlag af en gennemgang af disse oplysninger og efterfølgende drøftelse med de newzealandske myndigheder kan det konkluderes, at landets regler for produktion og kontrol af landbrugsprodukter svarer til reglerne i forordning (EØF) nr. 2092/91.

(4) Indførsel fra New Zealand til Det Europæiske Fællesskab finder for tiden sted efter artikel 11, stk. 6, i forordning (EØF) nr. 2092/91. Producenterne og eksportørerne behøver en overgangsperiode for at tilpasse sig Food Official Organic Assurance Programme.

(5) Varigheden af New Zealands optagelse på listen bør afhænge af resultatet af en undersøgelse på stedet af de produktionsregler og kontrolforanstaltninger, der rent faktisk anvendes i New Zealand, som fastsat i artikel 11, stk. 5, i forordning (EØF) nr. 2092/91.

(6) New Zealands myndigheder har givet Kommissionen alle de nødvendige garantier og oplysninger, der opfylder kravet om, at kontrolorganerne opfylder kriterierne i artikel 11, stk. 2, i forordning (EØF) nr. 2092/91.

(7) Forordning (EØF) nr. 94/92 bør derfor ændres i overensstemmelse hermed.

(8) De i denne forordning fastsatte foranstaltninger er i overensstemmelse med udtalelse fra det udvalg, der er nævnt i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Bilaget til forordning (EØF) nr. 94/92 ændres som angivet i bilaget til nærværende forordning.

Artikel 2

I en overgangsperiode, der udløber den 30. juni 2003, kan New Zealands landbrugsministerium også udstede den i artikel 11, stk. 1, litra b), i forordning (EØF) nr. 2092/91 omhandlede attest for produkter, der er givet importtilladelse for og som er meddelt efter artikel 11, stk. 6, i nævnte forordning, hvis tilladelserne blev givet før den 1. juli 2002.

Artikel 3

Denne forordning træder i kraft den 1. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 2002.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EFT L 75 af 16.3.2002, s. 21.

(3) EFT L 11 af 17.1.1992, s. 14.

(4) EFT L 345 af 29.12.2001, s. 18.

BILAG

I bilaget til forordning (EØF) nr. 94/92 indsættes følgende tekst efter teksten om Schweiz: "New Zealand

1. Produktkategorier:

a) uforarbejdede vegetabilske landbrugsprodukter, dyr og uforarbejdede animalske produkter, jf. artikel 1, stk. 1, litra a), i forordning (EØF) nr. 2092/91, undtagen:

- dyr og animalske produkter, der er forsynet med eller skal forsynes med angivelser, som henviser til omlægning

- akvakulturprodukter

b) forarbejdede vegetabilske landbrugsprodukter og animalske produkter til konsum, jf. artikel 1, stk. 1, litra b), i forordning (EØF) nr. 2092/91, undtagen:

- animalske produkter, der er forsynet med eller skal forsynes med angivelser, som henviser til omlægning

- produkter, der indeholder akvakulturprodukter.

2. Oprindelse:

Produkter af kategori 1, litra a) og økologisk producerede ingredienser i produkter af kategori 1, litra b), der er produceret i New Zealand eller indført til New Zealand:

- enten fra Det Europæiske Fællesskab

- eller fra et tredjeland under ordninger, der er anerkendt som ligestillet med bestemmelserne i artikel 11, stk. 1, i forordning (EØF) nr. 2092/91

- eller fra et tredjeland, hvis produktionsregler og kontrolsystem er anerkendt som ligestillet med MAF Food Official Organic Assurance Programme på grundlag af dette tredjelands myndigheders garantier og oplysninger i overensstemmelse med det newzealandske landbrugsministeriums bestemmelser, og forudsat at kun økologisk fremstillede ingredienser, der dog højst må udgøre 5 % af produkterne af landbrugsoprindelse, til iblanding i produkter af kategori 1, litra b), der tilberedes i New Zealand, indføres.

3. Kontrolorganer: BIO-GRO New Zealand; Certenz.

4. Attestudstedende organ: New Zealand Ministry of Agriculture and Forestry (MAF).

5. Optagelsens varighed: 30. juni 2006."